পুকুর থেকে উদ্ধার তৃণমূলের পঞ্চায়েত সদস্যের দেহ! চাঞ্চল্য বর্ধমানে

পূর্ব বর্ধমান : পুকুর থেকে উদ্ধার হল তৃণমূলের (TMC) পঞ্চায়েত সদস্যের মৃত দেহ। এই ঘটনায় তীব্র চাঞ্চল্য ছড়াল পূর্ব বর্ধমানের (East Burdwan) জামালপুর ব্লকের ইটলা গ্রামে। তবে ওই তৃণমূল সদস্যের মৃত্যু কীভাবে হল তা নিয়ে একাধিক প্রশ্ন উঠে গিয়েছে। ইতিমধ্যে ঘটনার তদন্ত শুরু করে দিয়েছে পুলিশ (Police)।

জানা গিয়েছে, রবিবার সকালে গ্রামবাসীদের অনেকেই দেখতে পান পুকুরে এক ব্যক্তির দেহে পড়ে রয়েছে। পুকুর পাড়ে একটি মোটর সাইকেল রাখা ছিল। জামালপুর থানায় খবর দেওয়া হলে ঘটনাস্থলে পৌঁছায় পুলিশ। মৃত ব্যক্তিকে জল থেকে তুলে আনা হয়। এরপরই জানা যায় মৃত ব্যক্তির নাম শুভেন্দু মালিক (হাবল)। তার বাড়ি পারাতল দু’নম্বর গ্রাম পঞ্চায়েতের বাহাদুরপুর গ্রামে। ওই পঞ্চায়েতেরই পারুল গ্রামের ১১৪ নম্বর বুথের তৃণমূল কংগ্রেসের সদস্য ছিলেন শুভেন্দু।

আরও খবর : পুরনো বিজ্ঞপ্তি প্রকাশ! অপপ্রচার চালাচ্ছে বিজেপি, কড়া আক্রমণ অভিষেকের

ঘটনার খবর পেয়ে ছুটে আসেন ব্লক সভাপতি মেহেমুদ খান। তিনি পুলিশ (Police) ও প্রশাসনকে এই অস্বাভাবিক মৃত্যুর সঠিক তদন্তের জন্য আবেদন জানিয়েছেন। জানা গিয়েছে, গতকাল দুপুর তিনটের পর থেকে ওই ব্যক্তির সঙ্গে পরিবারের যোগাযোগ বিচ্ছিন্ন হয়ে যায়। পরিচিতরাও বহুবার ফোনে যোগাযোগ করার চেষ্টা করলে তার ফোন সুইচ অফ বলে জানায়।

এরপর রবিবার সকালে ইটলা গ্রামের একটি পুকুরে শুভেন্দু-র দেহ ভাসতে দেখেন গ্রামবাসীরা। পুকুর পাড় থেকেই পুলিশ তাঁর মোটর সাইকেল উদ্ধার করেছে। তার পরেই দেহ ময়না তদন্তের জন্য বর্ধমান মেডিকেলে পাঠানো হয়েছে। গোটা ঘটনার তদন্ত শুরু করেছে পুলিশ।